รีดภาษีทะลัก1.2แสนล้าน
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
10 ส.ค. 2554

ยอดเก็บรายได้6ด.ขึ้นยกแผง ‘มูลค่าเพิ่มนำเข้าน้ำมัน’พุ่ง
โพสต์ทูเดย์ — อานิสงส์เศรษฐกิจฟื้น คลังคาดทั้งปีสูงเกินเป้า 1.7 แสนล้านบาท
นายสาธิต รังคสิริ ผู้อำนวยการสำนักงานเศรษฐกิจการคลัง (สศค.) เปิดเผยว่า ผลการจัดเก็บรายได้ของรัฐบาลในเดือน มี.ค. 2553 มีทั้งสิ้น 1.16 แสนล้านบาท สูงกว่าประมาณการ 21,268 ล้านบาท คิดเป็น 22.4% ซึ่งเป็นผลจากการขยายตัวของเศรษฐกิจอย่างต่อเนื่อง ส่งผลให้การจัดเก็บภาษีที่เกี่ยวข้องกับการบริโภคและการนำเข้าสูงกว่าประมาณการจำนวนมาก โดยภาษีที่จัดเก็บได้สูงกว่าประมาณการ 3 อันดับแรก ได้แก่ ภาษีมูลค่าเพิ่ม ภาษีน้ำมัน และภาษีเงินได้บุคคลธรรมดา
ทั้งนี้ ส่งผลให้การจัดเก็บรายได้ของรัฐบาล 6 เดือนแรกของปีงบประมาณ 2553 (ต.ค. 2552มี.ค. 2553) มีทั้งสิ้น 675,488 ล้านบาท สูงกว่าประมาณการ 128,896 ล้านบาท คิดเป็น 23.6% โดย 3 กรมจัดเก็บภาษีจัดเก็บรายได้สูงกว่าเป้าหมาย
กรมสรรพากร จัดเก็บได้รวม 476,179 ล้านบาท สูงกว่าประมาณการ 58,170 ล้านบาท คิดเป็น 13.9% ภาษีที่จัดเก็บได้สูงกว่าประมาณการ ได้แก่ ภาษีมูลค่าเพิ่มจัดเก็บได้สูงกว่าประมาณการ 43,034 ล้านบาท เป็นผลจากการบริโภคและการนำเข้าที่ขยายตัวอย่างต่อเนื่อง และภาษีเงินได้บุคคลธรรมดาจัดเก็บได้สูงกว่าประมาณการ 12,722 ล้านบาท เป็นผลจากการจัดเก็บภาษีจากฐานเงินเดือนและฐานอสังหาริมทรัพย์ได้มากกว่าที่คาดการณ์ไว้
กรมสรรพสามิต จัดเก็บได้รวม 207,395 ล้านบาท สูงกว่าประมาณการ 61,254 ล้านบาท เนื่องจากมีการปรับเพิ่มอัตราภาษีสรรพสามิต น้ำมัน สุรา เบียร์ และยาสูบ เมื่อเดือน พ.ค. และยังจัดเก็บภาษีรถยนต์ได้สูงกว่าประมาณการถึง 15,911 ล้านบาท ซึ่งเป็นผลจากการที่ผู้บริโภคมีความเชื่อมั่นเพิ่มขึ้นอย่างต่อเนื่อง ประกอบกับผู้ประกอบการมีการเปิดตัวรถยนต์รุ่นใหม่และโครงการส่งเสริมการขาย ส่งผลให้ยอดขายรถยนต์เพิ่มมาก
กรมศุลกากร จัดเก็บได้รวม 47,807 ล้านบาท สูงกว่าประมาณการ 10,682 ล้านบาท เนื่องจากอากรขาเข้าจัดเก็บได้สูงกว่าประมาณการ จากมูลค่าการนำเข้าที่ขยายตัวอย่างต่อเนื่อง อีกทั้งการนำเข้าในรูปเงินเหรียญสหรัฐ และเงินบาทขยายตัวสูง อย่างไรก็ตามการจัดเก็บอากรขาเข้าได้รับผลกระทบจากข้อตกลงเขตการค้าเสรีต่างๆ เช่น เขตการค้าเสรีอาเซียน ที่ลดภาษีขาเข้าสำหรับสินค้านำเข้าจากกลุ่มประเทศสมาชิกอาเซียนเหลือ 0% เกือบทุกรายการ ตั้งแต่วันที่ 1 ม.ค. 2553 รัฐวิสาหกิจ นำส่งรายได้ 35,485 ล้านบาท สูงกว่าประมาณการ 3,149 ล้านบาท คิดเป็น 9.7% 
เนื่องจากการไฟฟ้าฝ่ายผลิตแห่งประเทศไทย (กฟผ.) กองทุนรวมวายุภักษ์ สำนักงานสลากกินแบ่งรัฐบาล และธนาคารออมสิน นำส่งรายได้สูงกว่าประมาณการ แต่โรงงานยาสูบ นำส่งรายได้ต่ำกว่าประมาณการ เนื่องจากนำเงินไปใช้ในการก่อสร้างโรงงานยาสูบแห่งใหม่ และการบินไทย ไม่สามารถจ่ายเงินปันผลได้ เนื่องจากมีผลประกอบการขาดทุน หน่วยงานอื่นจัดเก็บได้รวม 41,422 ล้านบาท สูงกว่าประมาณการ 1,568 ล้านบาท คิดเป็น 3.9% เนื่องจากในเดือน ต.ค.พ.ย. 2552 มีรายได้จากการไถ่ถอนหุ้นกู้ด้วยสิทธิที่ครบกำหนดของกระทรวงการคลังจำนวน 3,447 ล้านบาท
สำหรับการคืนภาษีของกรมสรรพากรมีจำนวน 111,444 ล้านบาท สูงกว่าประมาณการ 4,309 ล้านบาท หรือ 4% ประกอบด้วยการคืนภาษีมูลค่าเพิ่ม 80,218 ล้านบาท และการคืนภาษีอื่นๆ 31,226 ล้านบาท เนื่องจากการคืนภาษีเงินได้นิติบุคคลที่อยู่ในระดับที่สูง
ผู้อำนวยการ สศค. กล่าวอีกว่า จากผลการจัดเก็บรายได้รัฐบาลในช่วงครึ่งปีแรกของปีงบประมาณ 2553 ที่สูงกว่าเป้าหมายและแนวโน้มภาวะเศรษฐกิจที่ขยายตัวอย่างต่อเนื่อง ทำให้กระทรวงการคลังมั่นใจว่าจะสามารถจัดเก็บรายได้ของรัฐบาล ปีงบประมาณ 2553 เป็นจำนวนกว่า 1.5 ล้านล้านบาท หรือสูงกว่าประมาณการ 1.7 แสนล้านบาท